ΠΡΩΤΟΚΟΛΛΟ 2

Για τις λειτουργίες και τις εξουσίες της Εποπτεύουσας Αρχής ΕΖΕΣ στον τομέα των δημοσίων συμβάσεων

Άρθρο 1

1. Με την επιφύλαξη του άρθρου 31 της παρούσας συμφωνίας, η Εποπτεύουσα Αρχή ΕΖΕΣ μπορεί να επικαλείται τη διαδικασία η οποία προβλέπεται στο παρόν άρθρο, όταν πριν από τη σύναψη σύμβασης, κρίνει ότι έχουν παραβιαστεί σαφώς και εκδήλως οι διατάξεις της συμφωνίας ΕΟΧ στον τομέα των δημοσίων συμβάσεων κατά τη διάρκεια της διαδικασίας ανάθεσης σύμβασης, η οποία εμπίπτει στο πεδίο εφαρμογής των πράξεων που αναφέρονται στα σημεία 2 και 3 του παραρτήματος ΧΩΙ της συμφωνίας ΕΟΧ.

2. Η Εποπτεύουσα Αρχή ΕΖΕΣ κοινοποιεί στο κράτος της ΕΖΕΣ και την ενδιαφερόμενη αναθέτουσα αρχή τους λόγους που την οδήγησαν να κρίνει ότι διαπράχθηκε σαφής και έκδηλη παράβαση και ζητά την επανόρθωση της κατάστασης.

3. Εντός είκοσιμιας ημερών από την παραλαβή της κοινοποίησης που αναφέρεται στην παράγραφο 2, το ενδιαφερόμενο κράτος της ΕΖΕΣ υποβάλλει στην Εποπτεύουσα Αρχή ΕΖΕΣ:

α) την επιβεβαίωση ότι επανορθώθηκε η κατάσταση ή

β) αιτιολογημένη έκθεση σχετικά με τους λόγους για τους οποίους δεν έγινε καμία επανόρθωση ή

γ) κοινοποίηση ότι η διαδικασία ανάθεσης της σύμβασης έχει ανασταλεί είτε από την αναθέτουσα αρχή με δική της πρωτοβουλία είτε με βάση τις εξουσίες που ορίζονται στο άρθρο 2 παράγραφος 1 στοιχείο α) της πράξης που αναφέρεται στο σημείο 5 του παραρτήματος XVI της συμφωνίας ΕΟΧ.

4. Η αιτιολογημένη έκθεση, που προβλέπεται στην παράγραφο 3 στοιχείο β) του παρόντος άρθρου, μπορεί να στηρίζεται μεταξύ άλλων και στο γεγονός ότι η εικαζόμενη παράβαση αποτελεί ήδη το αντικείμενο δικαστικής ή άλλης προσφυγής ή της προσφυγής που αναφέρεται στο άρθρο 2 παράγραφος 8 της πράξης στην οποία γίνεται αναφορά στο σημείο 5 του παραρτήματος XVI της συμφωνίας ΕΟΧ. Στην περίπτωση αυτή, το κράτος ΕΖΕΣ ενημερώνει την Εποπτεύουσα Αρχή ΕΖΕΣ σχετικά με το αποτέλεσμα των διαδικασιών αυτών μόλις αυτό γίνει γνωστό.

5. Σε περίπτωση κοινοποίησης, ότι η διαδικασία ανάθεσης σύμβασης έχει ανασταλεί, σύμφωνα με την παράγραφο 3 στοιχείο γ) του παρόντος άρθρου το κράτος της ΕΖΕΣ κοινοποιεί στην Εποπτεύουσα Αρχή ΕΖΕΣ την άρση της αναστολής ή την έναρξη άλλης διαδικασίας ανάθεσης της σύμβασης που συνδέεται εν όλω ή εν μέρει με την προηγούμενη. Η κοινοποίηση αυτή επιβεβαιώνει ότι η εικαζόμενη παράβαση έχει αποκατασταθεί ή περιέχει αιτιολογημένη έκθεση σχετικά με τους λόγους, για τους οποίους δεν έγινε καμία επανόρθωση.

Άρθρο 2

1. Το αργότερο μέχρι την 1η Ιανουαρίου 1996, η Εποπτεύουσα Αρχή ΕΖΕΣ, κατόπιν διαβουλεύσεων με συμβουλευτική επιτροπή που αποτελείται από αντιπροσώπους των κρατών ΕΖΕΣ, επανεξετάζει τον τρόπο εφαρμογής των διατάξεων του παρόντος πρωτοκόλλου και της πράξης που αναφέρεται στο σημείο 5 του παραρτήματος ΧΩΙ της συμφωνίας ΕΟΧ και, ενδεχομένως, προτείνει τροποποιήσεις. Η επιτροπή έχει ως πρόεδρο εκπρόσωπο της Εποπτεύουσας Αρχής ΕΖΕΣ. Η επιτροπή συγκαλείται από τον πρόεδρό της είτε με δική του πρωτοβουλία είτε κατόπιν αιτήσεως ενός των μελών της.

2. Μέχρι την 1η Μαρτίου κάθε έτους, τα κράτη ΕΖΕΣ διαβιβάζουν στην Εποπτεύουσα Αρχή ΕΖΕΣ πληροφορίες σχετικά με τη λειτουργία των εθνικών διαδικασιών προσφυγής κατά τη διάρκεια του προηγούμενου ημερολογιακού έτους. Η φύση των πληροφοριών καθορίζεται από την Εποπτεύουσα Αρχή ΕΖΕΣ, κατόπιν διαβουλεύσεων με τη συμβουλευτική επιτροπή.